PATVIRTINTA

Molėtų rajono savivaldybės tarybos

2023 m. vasario d. sprendimu Nr. B1-

**MOLĖTŲ RAJONO ALANTOS SENELIŲ GLOBOS NAMŲ**

**2022 METŲ VEIKLOS ATASKAITA**

**I SKYRIUS**

**ĮSTAIGOS VEIKLOS REZULTATŲ APŽVALGA**

Molėtų rajono Alantos senelių globos namai (toliau - Globos namai) yra stacionari socialinės globos įstaiga, teikianti ilgalaikę/trumpalaikę socialinę globą savivaldybėje gyvenamąją vietą deklaruojantiems senyvo amžiaus asmenims ir suaugusiems asmenims su negalia (toliau - gyventojai). Globos namų misija - teikti kvalifikuotas, kokybiškas, prieinamas socialinės globos paslaugas. Globos namų vizija - saugi ir ori mūsų klientų senatvė. Visa įstaigos ir mano, kaip vadovo, veikla, tikslai, uždaviniai ir priemonės nukreipti misijos ir vizijos įgyvendinimui.

Globos namuose 2022 m. dirbo iš viso 24 darbuotojai. Bendras Globos namų biudžetas pagal visus šaltinius sudarė 461,4 tūkst. eurų. Kreditoriniai įsiskolinimai metų pabaigai sudarė 1,2 tūkst. eurų (laiku negautos sąskaitos apmokėjimui), debitoriniai - 2,6 eurų (spaudiniai, komunalinės). Per 2022 m. surinkta į bendrą įstaigos biudžetą lėšų iš gyventojų už jų išlaikymą 148,8 tūkst. eurų, 2021 m. - 120,4 tūkst. eurų, 2020 m. - 128,1 tūkst. eurų, 2019 m - 110 tūkst. eurų. Šių lėšų surinkimo padidėjimą, lyginant su pereitais metais, sąlygoja didesnis klientų skaičius, nes 2021 m. visus metus trūko 5 gyventojų iki pilno įstaigos užpildymo, dėl draudimo karantino metu priimti naujus žmones. 2022 m. 16 gyventojų gavo papildomai slaugos ir/ar priežiūros (pagalbos) išlaidų tikslines kompensacijas, kurios dydis per mėnesį sudarė nuo 69 iki 359 eurų/mėn., priklausomai nuo neįgalumo lygio. 2021 m. tokių asmenų buvo taip pat 16, o tikslinė kompensacija sudarė nuo 60 iki 300 eurų/mėn. Šie žmonės kinta, suma nėra pastovi, todėl papildomai surenkamų šių lėšų suma per metus gali ženkliai skirtis, priklausomai kokio neįgalumo lygio gyventojų ir kiek jų įstaigoje konkrečiais metais gyvena. Molėtų rajono savivaldybės lėšos Globos namų išlaikymui 2022 m. sudarė 301,7 tūkst. eurų, 2021 m. - 235,0 tūkst. eurų, o 2020 m. - 236,3 tūkst. eurų, kurie skirti buvo darbo užmokesčiui ir socialinio draudimo mokesčiams. Papildomai iš valstybės biudžeto buvo gauta 10,4 tūkst. eurų socialinių darbuotojų darbo užmokesčiui didinti pagal įstatymą.

Išlaikymo kaina asmeniui 2022 m. 1150 eur/mėn., o asmeniui su sunkia negalia - 1210 eur/mėn. Asmenų vidurkis su sunkia negalia 2022 m. buvo 3, 2021 m. - 7, 2020 m. - 14, 2019 m. -13, 2018 m. - 11, o 2017 m - 10. Taigi sis skaičius kiekvienais metais kinta.

Ataskaitinio laikotarpio pabaigoje Globos namuose gyveno 30 asmenų (iš jų 7 vyrai ir 23 moterys), visiems jiems teikiama ilgalaikė socialinė globa. Per 2022 metus asmenų kaita globos namuose nebuvo didele. Tai sąlygojo daug faktorių, kaip: COVID-19 liga ir karantinas valstybės mastu, asmenų sveikatos priežiūra ir būklė, gyvenimo sąlygos, atmosfera įstaigos viduje ir tarp gyventojų. Gyventojų skaičiaus pokytis per ketverius paskutiniuosius metus parodytas lentelėje.

|  |  |  |  |  |
| --- | --- | --- | --- | --- |
| Pokyčio priežastis | 2022m. | 2021 m. | 2020 m. | 2019 m. |
| Atvyko | 8 | 8 | 5 | 4 |
| Išvyko į namus/į kitas įstaigas | 0 | 0 | 1 | 2 |
| Mirė | 8 | 9 | 5 | 2 |

Vyriausias Globos namų gyventojas 2022 m. pabaigoje buvo 97 metų (moteris), jauniausias - 30 metų (moteris), su fizine negalia buvo 4 asmenys (2021 m. - 11 asmenų), su protine negalia- 12 asmenų (2021 m. - 10), su sunkia negalia - 3 asmenys (2021 m. - 7 asmenys). Iš minėtų asmenų 17 yra gulintys (2021 m gulinčių buvo 10). Dėl nuolatinės asmenų kaitos, šie skaičiai kasmet kinta. Tiek gulinčių, tiek su sunkia, fizine ir/ar protine negalia asmenų priežiūra yra sudėtingesnė ir reikalaujanti didesnių žmogiškųjų bei materialinių resursų, kompetencijos, paslaugų įvairoves.

**II SKYRIUS**

**PAGRINDINIAI VADOVO METŲ VEIKLOS REZULTATAI**

2022 metams man, kaip vadovui, šalia einamųjų kasdienių funkcijų ir darbų, buvo iškeltos 5 metinės užduotys, pagal jas nustatyti siektini rezultatai bei rezultatų vertinimo rodikliai. Pateikiu šių užduočių pasiektus rezultatus.

1. užduotis - užtikrinti įstaigoje saugią aplinką ir kokybišką socialinių paslaugų teikimą dėl COVID-19 ligos esant šalyje ekstremaliai situacijai ir/ar karantinui.

Pasiekti rezultatai: 1. 100 proc. darbuotojų, išskyrus turinčius sveikatos problemų (patvirtinta gydytojo) ir persirgusius Covid-19 liga, pasiskiepijo sustiprinančiąja doze arba Covid-19 vakcina pagal pilną schemą; 2. 100 proc. įstaigos gyventojų, išskyrus turėjusius sveikatos problemų ir kuriems gydytojas nerekomendavo skiepytis, pasiskiepijo sustiprinančiąja doze arba Covid-19 vakcina pagal pilną schemą. Užduotis įvykdyta 100 proc.

1. užduotis - užtikrinti darbuotojams saugias darbo sąlygas: 1. įsivertinti darbuotojų darbo sąlygas ir pagerinti ergonomiką; 2. įsivertinti darbuotojų darbo sąlygas ir aplinką, asmens apsaugos priemonių pakankamumą esant ekstremaliai situacijai dėl Covid-19 ligos.

 Pasiekti rezultatai: 1. pagal įstaigoje patvirtintą atitikties socialines globos normoms vertinimo/įsivertinimo tvarkos aprašą, gavus Socialinių paslaugų priežiūros departamento prie Socialines apsaugos ir darbo ministerijos rekomendacijas, įsivertinimas darbuotojų darbo sąlygų buvo atliktas ketvirtame ketvirtyje, ir iki 2022-12-31 buvo pašalinti trūkumai: darbo stalo aukščio pritaikymas konkrečiam darbuotojui, nupirktos ir pakeistos nebetinkamos naudoti darbo kėdės, pagal poreikį darbuotojai aprūpinti stalo šviestuvais, darbo rūbais ir kitomis priemonėmis; 2. iki 2022-04-30 atlikus įsivertinimą dėl darbuotojų darbo sąlygų ir aplinkos, asmens apsaugos priemonių pakankamumo esant ekstremaliai situacijai dėl Covid-19 ligos, buvo peržiūrėtos darbuotojų darbo sąlygos, įstaigos vidaus dokumentai, asmens apsaugos priemonių resursai, turimas rezervas. Trūkumai nebuvo nustatyti. Užduotis įvykdyta 100 proc.

3 užduotis - skatinti bendradarbiavimą su kitomis institucijomis, rajoninėmis, respublikinėmis ar tarptautinėmis organizacijomis, savipagalbos grupėmis ar atskirų interesų atstovavimo organizacijomis.

Pasiekti rezultatai: per 2022 m. sudarytos 4 bendradarbiavimo sutartys. Užduotis įvykdyta 100 proc.

1. užduotis - užtikrinti įstaigos veiklos viešinimą visuomenėje.

Pasiekti rezultatai: MB ,,Laikas atsinaujinti" sukūrė įstaigos svetainę, su prieiga neįgaliesiems, kuri pradėjo veikti 2022-02-01. Užduotis įvykdyta I00 proc.

1. užduotis - tobulinti profesinę kvalifikaciją vadybos srityje.

Pasiekti rezultatai: dalyvauta 6 mokymuose, seminaruose, konferencijose - 32 val., vadovų supervizijose - 30 val., tiesiogiai ir nuotoliniu būdu, kurių bendra trukmė 62 val. Užduotis įvykdyta 1 00 proc.

**III SKYRIUS**

**PRAĖJUSIŲ METŲ VADOVO SVARBIAUSIOS INICIATYVOS, SPRĘSTOS PROBLEMOS, KELIAMI NAUJI UŽDAVINIAI IR IŠSŪKIAI**

2022 m. kryptingai tęsiau pradėtus darbus, toliau ieškojau būdų iškeltų tikslų ir uždavinių bei metinių užduočių įgyvendinimui. Svarbiausios iniciatyvos, spręstos problemos:

1. 2022-ieji metai man kaip vadovui tebebuvo iššūkių metai dėl COVID-19 ligos (Koronaviruso infekcijos), pakeitusios darbo organizavimą, apimtis, žmogiškųjų išteklių valdymą, požiūrį į vertybes ir t.t. Nuo 2022-05-01 ekstremali situacija dėl koronaviruso pandemijos buvo atšaukta, bet mūsų įstaigai, kaip socialines globos ir bendrosios praktikos slaugos paslaugas teikiančiai įstaigai, buvo paliktos galioti pakankamai griežtos sąlygos beveik iki metų pabaigos. Tebevyko iš dalies nuotolinis darbas, buvo reikalingas skubus sprendimų priėmimas, reaguojant į pasikeitusias aplinkybes, besikeičiančių teisės aktų nuolatinis stebėjimas ir įgyvendinimas įstaigoje, nuolatiniai pokalbiai su darbuotojais, stengiantis sumažinti įtampą, nepatogumus, dėl baimės užkrėsti gyventojus ir užsikrėsti Koronavirusu patiems. Socialines globos įstaigų vadovai ir darbuotojai praktiškai dvejus metus dirbome padidintu darbo krūviu tiek fiziškai, tiek psichologiškai. Manau, jog susitvarkiau su šiais visai mūsų valstybei tekusiais naujo pobūdžio iššūkiais, koordinuodama įstaigos darbą, įvedus komandinį darbą, nuolat užtikrindama aprūpinimą tiek darbuotojus, tiek gyventojus būtinomis asmeninėmis apsaugos priemonėmis, vykdant priežiūrą ir kontrolę.
2. Įstaigos gyventojų ir darbuotojų vakcinacija nuo COVID-19 ligos man, kaip vadovui, taip pat buvo ne nemažas iššūkis. Reikėjo daug kalbėtis, dalintis gauta informacija, kokia tuo metu buvo pasiekiama. Tai buvo pagrindinės priemonės, kad vakcinacija vyktų sklandžiai. Reziume: visi darbuotojai ir gyventojai, išskyrus turinčius sveikatos problemų (patvirtinta gydytojo) ir persirgusius Covid-19 liga, pasiskiepijo sustiprinančiąja doze arba Covid-19 vakcina pagal pilną schemą. Taigi mano, kaip vadovo, pareiga buvo prisitaikyti prie aplinkybių, dirbti esant ekstremaliai situacijai ir po jos, tam kad suvaldyti visus procesus. To tiesiog mokaisi gyvendamas ir dirbdamas, išsikeliant sau tikslus ir uždavinius, susidėliojant prioritetus. Aš manau, kad iškilusios problemomis buvo išspręstos tinkamai ir laiku.
3. Siekiant tobulinti ir gerinti įstaigos teikiamų paslaugų kokybę, nuolat buvo ieškoma būdų ir priemonių geriems rezultatams pasiekti. Didelis dėmesys buvo skirtas darbuotojų motyvacijai išlaikyti, kuomet nėra piniginių lėšų skatinimui. Siekiant išlaikyti vieningą komandą, aš, kaip vadovas, turėjau rasti būdų palaikyti darbuotojų tiek psichologinę, tiek dvasinę būseną ir motyvaciją tinkamai atlikti savo darbines funkcijas. Buvo vedami pokalbiai mažomis grupėmis, vėliau, po ekstremalios situacijos atšaukimo, - neformalūs užsiėmimai. Stengiausi rasti galimybes darbuotojams pabendrauti su kitų analogiškų įstaigų darbuotojais. Tam labai padėjo nuotoliniai mokymai per Zoom ir kitas platformas, kur buvo galimybė klausytis, kalbėti, klausti, dalintis patirtimi ir t.t. Todėl sutelkti kolektyvą komandiniam darbui, motyvuoti darbuotojus, esant pandemijai, skatinti darbuotojus mokytis iš klaidų, jas taisyti ir keistis, kelti kvalifikaciją - taip pat buvo viena iš svarbiausių mano, kaip vadovo, iniciatyvų ir užduočių.

Bendras sąmoningumas ir pozityvumas palaikė įstaigos kolektyvo ir mano, kaip vadovo, motyvaciją dirbti dar geriau. Esu dėkinga savo kolektyvui už bendrą puikų darbo rezultatą.

2023 m. uždaviniai ir iššūkiai:

1. Įstaigos veiklos ir teikiamų paslaugų kokybės tobulinimas.

1. Darbuotojų kompetencijų stiprinimas socialinių paslaugų teikimo srityje.
2. Įstaigos gerovės didinimas, dalyvaujant projektinėje veikloje.
3. Gyventojų integracijos į vietos, rajono ir/ar kitas bendruomenes skatinimas.
4. Profesinės kvalifikacijos vadybos srityje tobulinimas.

Direktorė Kristina Gintilaitė